b'\n_START_ARTICLE_\nJoachim L\xc3\xb6w\n_START_SECTION_\nUra pelaajana\n_START_PARAGRAPH_\nL\xc3\xb6w aloitti ammattilaisuransa 2.Bundesliigassa pelanneen SC Freiburgin paidassa 1978. L\xc3\xb6w pelasi joukkueessa kaksi kautta kuuluen sen runkopelaajiin. 1980 h\xc3\xa4n haki uusia haasteita VfB Stuttgartista, mutta kehnolla menestyksell\xc3\xa4. L\xc3\xb6w pelasi Stuttgart-kaudellaan vain nelj\xc3\xa4 ottelua ja siirtyikin 1981 Eintracht Frankfurtin joukkueeseen, josta palasi 1982 takaisin Freiburgiin. Freiburg oli seura, jossa L\xc3\xb6wille tuli eniten peliaikaa, ja h\xc3\xa4n pelasikin seurassa 1982\xe2\x80\x931984 sek\xc3\xa4 1985\xe2\x80\x931989. L\xc3\xb6w haki uransa loppuvaiheissa viel\xc3\xa4 uutta nostetta Sveitsist\xc3\xa4. H\xc3\xa4n lopetti uransa 1995.\n_START_SECTION_\nUra valmentajana\n_START_PARAGRAPH_\nL\xc3\xb6w aloitti valmennusuransa sveitsil\xc3\xa4isjoukkue FC Winterthurin juniorivalmentajana 1994. Kaudella 1994\xe2\x80\x931995 L\xc3\xb6w toimi alemmilla sarjatasoilla pelanneen FC Frauenfeldin pelaajavalmentajana._NEWLINE_1995 L\xc3\xb6w palasi Saksaan ja VfB Stuttgartin joukkueeseen. H\xc3\xa4n toimi kauden 1995\xe2\x80\x931996 Rolf Fringerin apulaisvalmentajana. Fringerin siirrytty\xc3\xa4 Sveitsin maajoukkueen p\xc3\xa4\xc3\xa4valmentajaksi elokuussa 1996 otti L\xc3\xb6w ohjat k\xc3\xa4siins\xc3\xa4 Stuttgartissa. L\xc3\xb6w luotsasi maagisen trion, Krasimir Bal\xc4\x83kovin, Giovane \xc3\x89lberin ja Fredi Bobicin t\xc3\xa4hditt\xc3\xa4m\xc3\xa4n Stuttgartin Saksan cupin voittoon 1997 ja seuraavalla kaudella Cup-voittajien cupin finaaliin, jossa Chelsea FC oli kuitenkin parempi 0\xe2\x80\x931. Molemmilla L\xc3\xb6win valmennuskausilla Stuttgart oli nelj\xc3\xa4s Bundesliigassa._NEWLINE_Hein\xc3\xa4kuussa 1998 L\xc3\xb6w siirtyi turkkilaisseura Fenerbah\xc3\xa7en p\xc3\xa4\xc3\xa4valmentajaksi. Menestys istanbulilaisseurassa j\xc3\xa4i odotuksiin n\xc3\xa4hden vaatimattomaksi ja lokakuussa 1999 L\xc3\xb6w palasi Saksaan Karlsruhen joukkueeseen. H\xc3\xa4n ei kuitenkaan onnistunut pelastamaan joukkuetta putoamiskurimuksesta ja Karlsruhen pudottua 2. Bundesliigasta L\xc3\xb6w sai potkut._NEWLINE_Joulukuussa 2000 L\xc3\xb6w siirtyi turkkilaisjoukkue Adanasporin p\xc3\xa4\xc3\xa4valmentajaksi, mutta sai maaliskuussa 2001 potkut kehnojen esitysten vuoksi. Lokakuussa 2001 L\xc3\xb6w siirtyi it\xc3\xa4valtalaisjoukkue FC Tirol Innsbruckin p\xc3\xa4\xc3\xa4valmentajaksi ja luotsasi seuran yll\xc3\xa4tt\xc3\xa4en It\xc3\xa4vallan-mestariksi 2002. Joukkue asetettiin kuitenkin talousvaikeuksien vuoksi konkurssiin ja L\xc3\xb6w joutui l\xc3\xa4htem\xc3\xa4\xc3\xa4n seurasta._NEWLINE_Kes\xc3\xa4kuussa 2003 L\xc3\xb6w korvasi maamiehens\xc3\xa4 Christoph Daumin Austria Wienin p\xc3\xa4\xc3\xa4valmentajana. Menestyst\xc3\xa4 ei kuitenkaan tullut toivottuun tapaan ja L\xc3\xb6w sai maaliskuussa 2004 tehd\xc3\xa4 tilaa tanskalaiselle Lars S\xc3\xb8ndergaardille. Elokuussa 2004 L\xc3\xb6wist\xc3\xa4 tuli yll\xc3\xa4tt\xc3\xa4en Saksan maajoukkueen apulaisvalmentaja. J\xc3\xbcrgen Klinsmann oli tutustunut L\xc3\xb6wiin valmennusopintojen puitteissa ja halusi L\xc3\xb6win avukseen. Karismaattinen Klinsmann ja taktikko-L\xc3\xb6w muodostivat duon, jonka johdolla Saksa eteni Maanosaliittojen cupissa pronssiotteluun, jossa kukisti Meksikon 4\xe2\x80\x933._NEWLINE_MM-kisoissa 2006 Klinsmann ja L\xc3\xb6w luotsasivat is\xc3\xa4nt\xc3\xa4maan niin ik\xc3\xa4\xc3\xa4n pronssiotteluun. V\xc3\xa4lieriss\xc3\xa4 tuleva maailmanmestari Italia oli liian kova vastus. Pronssiottelussa Portugali kuitenkin kaatui ja Klinsmannin, L\xc3\xb6win ja manageri Oliver Bierhoffin luotsaama maajoukkue juhli MM-pronssia._NEWLINE_Kisojen j\xc3\xa4lkeen Klinsmann ilmoitti yll\xc3\xa4tt\xc3\xa4en j\xc3\xa4tt\xc3\xa4v\xc3\xa4ns\xc3\xa4 teht\xc3\xa4v\xc3\xa4ns\xc3\xa4 uupumuksen vuoksi. Apuvalmentaja L\xc3\xb6w nousi Klinsmannin l\xc3\xa4hd\xc3\xb6n my\xc3\xb6t\xc3\xa4 maajoukkueen p\xc3\xa4\xc3\xa4valmentajaksi tavoitteenaan EM-kisapaikka 2008. L\xc3\xb6win 4\xe2\x80\x934\xe2\x80\x932-taktiikka puri karsinnoissa hyvin ja Saksa oli karsintalohkonsa kakkonen T\xc5\xa1ekin j\xc3\xa4lkeen ja l\xc3\xa4hti EM-lopputurnaukseen yhten\xc3\xa4 suurimmist\xc3\xa4 voittajasuosikeista._NEWLINE_Lopputurnauksessa Saksa pelasi kuitenkin ailahtelevasti. Se eteni alkulohkosta jatkoon, mutta tappio Kroatialle oli osoitus Saksan haavoittuvuudesta. Puoliv\xc3\xa4lieriss\xc3\xa4 L\xc3\xb6win miehist\xc3\xb6 pelasi kenties kisojen parhaimman ottelunsa Portugalia vastaan, mutta v\xc3\xa4lierien tiukka Turkki-kamppailu raktesi loppuhetkill\xc3\xa4 osin hyv\xc3\xa4n onnen avulla. Loppuottelussa L\xc3\xb6win Saksa j\xc3\xa4i nopeamman ja taitavan Espanjan jalkoihin. L\xc3\xb6win miehist\xc3\xb6n kaulaan ripustettiin hopeamitalit 0\xe2\x80\x931-tuloksen j\xc3\xa4lkeen._NEWLINE_L\xc3\xb6w jatkoi Saksan per\xc3\xa4simess\xc3\xa4 MM2010-projektissa ja johdatti maan lopputurnaukseen Etel\xc3\xa4-Afrikkaan karsintalohkon voittajana ennen Ven\xc3\xa4j\xc3\xa4\xc3\xa4 ja Suomea. Lopputurnauksessa Saksan nuori joukkue oli hienoisissa vaikeuksissa Australiasta otetun 4\xe2\x80\x930-voiton j\xc3\xa4lkeen h\xc3\xa4vitty\xc3\xa4\xc3\xa4n Serbialle, mutta eteni kuitenkin jatkoon. Pudotuspeleiss\xc3\xa4 otteet paranivat ja L\xc3\xb6win suojatit pudottivat jatkosta Englannin ja Argentiinan. V\xc3\xa4lieriss\xc3\xa4 L\xc3\xb6w p\xc3\xa4\xc3\xa4si hakemaan revanssia Euroopan-mestarista Espanjasta, mutta tuloksena oli j\xc3\xa4lleen 0\xe2\x80\x931-tappio. Pronssiottelussa Saksa kaatoi Uruguayn ja L\xc3\xb6w saavutti toistamiseen urallaan MM-pronssia. Kisojen j\xc3\xa4lkeen h\xc3\xa4n allekirjoitti kaksivuotisen jatkosopimuksen Saksan liiton kanssa. _NEWLINE_Lokakuussa 2010 L\xc3\xb6w palkittiin Saksan liittotasavallan ritarikunnan ansioristill\xc3\xa4 menestyksest\xc3\xa4\xc3\xa4n Saksan maajoukkuevalmentajana._NEWLINE_MM-kisoissa 2014 L\xc3\xb6win ura Saksan maajoukkuevalmentajana sai vihdoin kruununsa, kun finaali- ja v\xc3\xa4lier\xc3\xa4tappioiden j\xc3\xa4lkeen Saksa p\xc3\xa4\xc3\xa4si 24 vuoden tauon j\xc3\xa4lkeen juhlimaan maailmanmestaruutta. Saksa ei h\xc3\xa4vinnyt turnauksessa otteluakaan. V\xc3\xa4lieriss\xc3\xa4 se murjoi kisais\xc3\xa4nt\xc3\xa4 Brasilian 7\xe2\x80\x931 ja voitti finaalissa jatkoajalla Argentiinan Mario G\xc3\xb6tzen maalilla 1\xe2\x80\x930.  Kisojen j\xc3\xa4lkeen L\xc3\xb6w kertoi jatkavansa p\xc3\xa4\xc3\xa4valmentajana ainakin EM-kisoihin 2016 saakka. _NEWLINE_L\xc3\xb6win johdolla Saksa aloitti EM2016-karsinnat tahmeasti. Niukkaa voittoa Skotlannista seurasi historian ensimm\xc3\xa4inen tappio Puolalle 2\xe2\x80\x930 ja kotitasapeli Irlantia vastaan. Saksa kuitenkin ryhdist\xc3\xa4ytyi ja h\xc3\xa4visi lopuista karsintaotteluistaan vain yhden Irlannille vieraissa. N\xc3\xa4in Saksa eteni lopulta lohkovoittajana lopputurnaukseen. Saksan nelj\xc3\xa4nnen mestaruuden mets\xc3\xa4stys, ja ensimm\xc3\xa4isen sitten vuoden 1996, alkoi kangerrellen. Saksa voitti hyvin pelanneen Ukrainan 2\xe2\x80\x930 ja j\xc3\xa4i maalittomaan tasapeliin Puolan kanssa. Lohkon viimeisess\xc3\xa4 ottelussa tuli nihke\xc3\xa4 voitto tiiviisti puolustaneesta Pohjois-Irlannista 1\xe2\x80\x930. Lohkovoitosta huolimatta Saksa joutui kovaan jatkopolkuun. Se pudotti nelj\xc3\xa4nnesv\xc3\xa4lieriss\xc3\xa4 Slovakian vahvan esityksen j\xc3\xa4lkeen 3\xe2\x80\x930. Puoliv\xc3\xa4lieriss\xc3\xa4 joukkue joutui tiukoille Italiaa vastaan ja voitti lopulta niukasti rangaistuspotkuilla, joissa saksalaisista lopulta yhdeks\xc3\xa4nness\xc3\xa4 parissa Jonas Hector sinet\xc3\xb6i voiton. Saksan tie katkesi lopulta v\xc3\xa4lier\xc3\xa4tappioon Ranskalle 2\xe2\x80\x930. Kisojen j\xc3\xa4lkeen L\xc3\xb6w ja Saksan pelaajat kritisoivat laajennettuja EM-kisoja sill\xc3\xa4 mukana oli heid\xc3\xa4n mielest\xc3\xa4\xc3\xa4n liikaa vain puolustamiseen keskittyneit\xc3\xa4 joukkueita. L\xc3\xb6w itse j\xc3\xa4i kisoissa mieleen tv-kameroille haisteltuaan sormiaan housujensa kaivelun j\xc3\xa4lkeen. Kisojen j\xc3\xa4lkeen L\xc3\xb6w vahvisti jatkavansa maajoukkuevalmentajana MM-kisoihin 2018 saakka._NEWLINE_L\xc3\xb6w luotsasi Saksan vakuuttavasti karsintalohkonsa voittoon MM2018-karsinnoissa. Saksa voitti kaikki kymmenen karsintaotteluaan maalierolla 43\xe2\x80\x934. Kev\xc3\xa4\xc3\xa4ll\xc3\xa4 2018 mediassa spekuloitiin L\xc3\xb6win mahdollisella siirtymisell\xc3\xa4 MM-kisojen j\xc3\xa4lkeen FC Bayern M\xc3\xbcnchenin tai Arsenalin p\xc3\xa4\xc3\xa4valmentajaksi. Toukokuussa 2018, pari kuukautta ennen MM-lopputurnausta, L\xc3\xb6w teki vuoteen 2022 ulottuvan jatkosopimuksen Saksan jalkapalloliiton kanssa.'